FI Euroopan unionin virallinen lehti C 368/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 368/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”SALCHICHÓN DE VIC” / ”LLONGANISSA DE VIC”

EU-nro: PGI-ES-02158-4.7.2016

SAN ( ) SMM ( X )

1. Hakijaryhmä ja oikeutettu etu

Consejo regulador de la IGP Llonganissa de Vic Ronda St. Pere, 19–21, 5–6 08010 Barcelona ESPAÑA info@llonganissadevic.cat www.llonganissadevic.cat

Suojatun maantieteellisen merkinnän ”Salchichón de Vic” / ”Llonganissa de Vic” sääntelyneuvosto Consejo regulador de la IGP Llonganissa de Vic edustaa kaikkia ”Salchichón de Vic” / ”Llonganissa de Vic” -merkinnän saaneidenn makkaroiden tuottajia. Sillä on oikeutettu etu esittää muutoshakemus.

2. Jäsenvaltio tai kolmas maa

Espanja

3. Eritelmän kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☒ Merkinnät — ☒ Muu (Valvontaelin ja lakisääteiset vaatimukset)

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Tuotteen kuvaus:

— Eritelmän tuotteen kuvauksen ensimmäisen kappaleen sanamuotoa on muutettu ja täydennetty, jotta se vastaisi eritelmän ja yhtenäisen asiakirjan eri kohtia. Aiemmassa sanamuodossa ei viitattu ihraan, vaikka se on olennainen osa tuotetta, eikä sokeriin, vaikka sitä on käytetty tuotteessa aina. Lisäksi kyseisissä kohdissa käytettiin käsitteitä ”jalka ja selkä” tai ”kinkku ja lapa”. Vaikka nämä käsitteet vastaavat toisiaan, ne päätettiin yhdenmukaistaa, jotta asiakirja olisi helpompi ymmärtää. Kappale kuuluu nyt seuraavasti: ””Salchichón de Vic” / ”Llonganissa de Vic” on perinteinen katalonialainen makkara, joka on tehty vähärasvaisesta lihasta (kinkusta, ensiluokkaisesta lavasta ja kylkisilavasta) ja ihrasta ja jossa on mausteina ainoastaan sokeri, suola ja pippuri. Ainesosat jauhetaan ja liuotetaan, ja seos täytetään suoleen ja kuivataan.”

— Salchichón de Vic -makkaran valmistuksessa käytettävien suolten valikoimaa on laajennettu. Siihen on lisätty ommellut suolet ja luonnonmukaisista aineista valmistetut keinosuolet, jotka ovat myös luonnonsuolia. Tällä muutoksella eritelmää mukautetaan luonnonsuolimakkaroiden markkinoiden muutoksiin. Uudet ominaisuudet eivät vaikuta lopputuotteen aistinvaraisiin ominaisuuksiin. Muutettu teksti kuuluu seuraavasti: ”Luonnonsuolet, leveät, poimutetut tai ommellut suolet tai luonnonmukaisista aineista valmistetut keinosuolet.”

— Eritelmän kohdan ”Kemiallinen koostumus” otsikko on muutettu muotoon ”Fysikaalis-kemialliset muuttujat”, jonka katsotaan kuvaavan paremmin kohdan sisältöä.

— Joitakin fysikaalis-kemiallisia muuttujia on muutettu osittain siten, että ne kuvaavat paremmin ”Salchichón de Vic” / ”Llonganissa de Vic” SMM -merkinnällä varustettua tuotetta. On selvennetty, että ”sokerin” enimmäisprosenttimäärä tarkoittaa ”glukoosina ilmaistujen sokerien kokonaismäärää”. Muuttuja ”kosteus (%)” on korvattu muuttujalla ”Vesiaktiivisuus (Aw) 20 °C:ssa”. Myös pH-arvo on lisätty. Nämä kaksi uutta muuttujaa antavat tarkempaa tietoa tuotteen fysikaalis-kemiallisista ja elintarviketurvallisuuteen liittyvistä ominaisuuksista. On asetettu seuraavat arvot, joissa otetaan huomioon kuivatusprosessiin liittyvä vaihtelu. Aw (20 °C:ssa) < 0,92 ja 5,3 ≤ pH ≤ 6,2. Muutettu teksti kuuluu seuraavasti: ”— Rasvapitoisuus enintään 48 prosenttia (*1) — Proteiinipitoisuus vähintään 38 prosenttia (*) — Kollageeni/proteiini-suhde × 100 enintään 12 — Liukoisten sokerien kokonaispitoisuus glukoosin enimmäismääränä ilmaistuna: 3 prosenttia (*) — Lisätty proteiini: Ei ole — Vesiaktiivisuus 20 °C:ssa: Aw < 0,92 — 5,3 ≤ pH ≤ 6,2

— On täsmennetty, että ainesosina sokereina hyväksytään ainoastaan mono- ja disakkaridit.

— SMM:n piiriin kuuluvan tuotteen valmistuksessa sallitut lisäaineet on täsmennetty, sillä kyseinen tieto puuttui eritelmän aiemmasta versiosta. Ainoat sallitut lisäaineet ovat askorbiinihappo ja sen natriumsuola, kaliumnitraatti, natriumnitraatti, kaliumnitriitti ja natriumnitriitti.

— Koot ja tarjontamuodot: ”Salchichón de Vic” / ”Llonganissa de Vic” SMM -tuotteen paino- ja tarjontamuotojen valikoimaa on laajennettu markkinamuutoksiin ja uudenlaiseen kysyntään vastaamiseksi. Valikoimaan on lisätty erityisesti pienempiä paloja (joiden paino on alle 300 g) ja viipaleita pakattuina. Tämä tarkoittaa, että pienten palojen halkaisijaa on pienennetty ja vähimmäiskuivatusaikaa lyhennetty, jotta tuotteen ominaisuudet voidaan säilyttää. Pituustiedot on poistettu, koska suojatun tuotteen mitat on riittävällä tavalla määritelty ilmoittamalla halkaisija ja paino. Uusi kokovalikoima vastaavine kuivatusaikoineen on seuraava: Paino (g) Kuivatetun makkaran halkaisija (mm) Vähimmäiskuivatusaika (päivää) 200–300 ≥ 35 ≤ 75 30 päivää ≥ 300 ≥ 40 ≤ 90 45 päivää

— Viittaus vuoden 1980 laatustandardiin, jota sovellettiin kuivattuihin raakamakkaratuotteisiin, on poistettu standardin kumoamisen johdosta. SMM-merkinnällä varustettujen tuotteiden on aina noudatettava voimassa olevaa alakohtaista lainsäädäntöä, joten standardin korvannutta sääntöä ei ollut tarpeen mainita.

Tuotantomenetelmä:

Jäljempänä kuvattujen muutosten lisäksi tekstiin on tehty joitakin kirjoitusmuotoon liittyviä muutoksia.

— Eritelmän kohta ”Tuotantomenetelmä” on laadittu uudelleen tarkoituksena parantaa sen kieliasua ja sisällyttää siihen ainoastaan tarvittavat tiedot. Viittaus liuotusolosuhteisiin on poistettu. On nimittäin tutkittu, miten sääolot ja liuotuslämpötila vaikuttavat Salchichón de Vic -makkaran tuoreisiin lihapalasiin ja muihin ainesosiin sen jälkeen, kun seos on vaivattu ja ennen kuin se täytetään suoleen. Tutkimuksen mukaan makkaran tässä valmistusvaiheessa näillä tekijöillä ei ole olennaista vaikutusta ”Salchichón de Vic” / ”Llonganissa de Vic” SMM -tuotteen tuotantoprosessiin, lopullisiin aistinvaraisiin ja hygieenisiin ominaispiirteisiin tai myöhempään myyntiin (shelf-life).

— Kuivatusaikaa on mukautettu uuteen painovalikoimaan sopivaksi.

— Lisäksi on korostettu sitä, että Salchichón de Vic -makkaran aromi ja maku syntyvät Vicin tasangolle ominaiseen mikrobiologiseen kasvustoon perustuvassa entsymaattisessa prosessissa ja käymisessä, ja tätä seikkaa on tarkasteltu syvällisemmin.

Eritelmän kohdan ”Tuotantomenetelmä” sanamuotoa ehdotetaan muutettavaksi seuraavasti:

”Erikoistuneet työntekijät puhdistavat tuoreen lihan palaset, jotka tämän jälkeen jauhetaan ja joihin sekoitetaan ihrakuutiot ja muut ainesosat. Seokseen voidaan lisätä myös hapantaikinaa, joka sisältää tuottajan viljelemää bakteerikasvustoa. Kun lihaseos ja ainesosat ovat sekoittuneet täydellisesti, seoksesta muotoillaan kiinteitä paloja, joihin ei jää ilmataskuja. Palat liotetaan perinteisen menetelmän mukaisesti siten, että käymisprosessi pääsee alkuun. Tämä vaihe antaa tuotteelle sille ominaisen aromin ja värityksen. Kypsytetty lihaseos täytetään täysin puhtaisiin luonnonsuoliin, jotka on valmisteltu etukäteen. Tämä on tehtävä erityisen huolellisesti siten, ettei suoleen jää tyhjää tilaa (ilmataskuja), jotka heikentäisivät tuotteen vakautta ja vaikuttaisivat normaaliin käymisprosessiin. Kun lihaseos on täytetty suoliin, makkarat varastoidaan kuivatustiloihin, joissa niiden kuivatus saatetaan päätökseen. Prosessi kestää vähintään 30 päivää alle 300 gramman painoisten pienimpien palojen osalta ja 45 päivää yli 300 gramman painoisten palojen osalta. Kuivatustilojen olosuhteita (lämpötila, suhteellinen kosteus ja ilman virtausnopeus) voidaan mukauttaa vallitseviin sääolosuhteisiin. Makkaran leikkauspinta on yhdenmukainen, sileä ja erittäin kiinteä, siinä ei ole epätavallista väritystä, ja vähärasvainen liha ja ihrakuutiot erottuvat toisistaan selvästi. Makkaran tuoksu ja maku ovat peräisin Vicin tasangolle ominaisen bakteeri- ja sienikasvuston aiheuttamasta entsymaattisesta prosessista ja käymisestä.”

Yhteys maantieteelliseen alueeseen:

— Eritelmän kohdassa ”Luonnonolot” on korjattu ja selvennetty tiettyjä viittauksia mikrobikasvuston tyyppiin. Merkitykselliset muutokset ovat seuraavat: — Lause ”– – alueella kehittynyt ja sinne sopeutunut tyypillinen sienikasvusto – –” muutetaan muotoon ”– – alueella kehittynyt ja sinne sopeutunut tyypillinen mikrobikasvusto – –”. — Lause ”– – maitohappomikrobikasvusto hapattaa lihaseosta ja poistaa joitakin käymistä aiheuttavia sienikasvustoja, jotka mädättävät lihaa” muutetaan muotoon ”– – maitohappomikrobikasvusto hapattaa lihaseosta ja poistaa joitakin käymistä epätasapainottavia sienikasvustoja”.

— Tästä kohdasta poistettiin seuraava kappale tarpeettomana: ”Vastaavaa mikrobikasvustoa on yritetty luoda muilla tuotantoalueilla käymisen käynnistävillä viljelmillä. Kuivatusprosessi on epäonnistunut sekä kehitys- että juurrutusvaiheessa, eikä tulokseksi saatu makkara vastannut laadultaan Vicin tasangolla tuotettua makkaraa. Tämä osoitti, että Salchichón de Vic – Llonganissa de Vic -makkaraa voidaan tuottaa ainoastaan tämän suojatun maantieteellisen merkinnän kattamalla alueella.” Erot tämän kappaleen välillä yhtenäisessä asiakirjassa ja yhteenvedossa johtuvat myös siitä, että eritelmästä oli tehty liian lyhyt yhteenveto, ja uudesta yhtenäisestä asiakirjasta pyrittiin nyt tekemään kattavampi.

Merkinnät:

— Merkintätiedot on päivitetty. Uutena vaatimuksena on unionin suojattu maantieteellinen merkintä -symbolin lisääminen, ja myös ”Salchichón de Vic” / ”Llonganissa de Vic” SMM:n oma logo on lisätty.

Muut:

— Valvontaelin: Valvontaelintä koskevia tietoja on päivitetty.

— Kansalliset oikeudelliset vaatimukset: Tämä kohta on poistettu, koska sitä ei edellytetä asetuksessa (EU) N:o 1151/2012.

YHTENÄINEN ASIAKIRJA

”SALCHICHÓN DE VIC” / ”LLONGANISSA DE VIC”

EU-nro: PGI-ES-2158-4.7.2016

SAN ( ) SMM ( X )

1. Nimi

Salchichón de Vic / Llonganissa de Vic

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Salchichón de Vic” / ”Llonganissa de Vic” SMM on perinteinen katalonialainen makkara, joka on tehty vähärasvaisesta lihasta ja ihrasta ja jossa on mausteina ainoastaan sokeri, suola ja pippuri. Aines on jauhettu ja liuotettu, ja seos on täytetty suoleen ja kuivattu.

Luonnonsuolimakkara on ulkonäöltään ryppyinen, lihaseos täyttää suolen tiiviisti, muoto on melko säännöllisen lieriömäinen ja pintaväritys on vaalea sienikasvuston vuoksi ja muuttuu ajan myötä purppuranruskeaksi. Leikkauspinnassa näkyy ihrakuutioita ja mustapippurirouheita.

Makkaralla on sille tyypillinen miellyttävä aromi ja maku, jotka syntyvät mausteista ja kuivatuksesta.

”Salchichón de Vic” / ”Llonganissa de Vic” SMM:n halkaisija ja koko määräytyvät käytetyn luonnonsuolen perusteella. Jäljempänä esitetään mitat toimitushetkellä sekä kuivatusajat:

Paino (g) Kuivatetun makkaran halkaisija (mm) Vähimmäiskuivatusaika (päivää) 200–300 ≥ 35 ≤ 75 30 päivää ≥ 300 ≥ 40 ≤ 90 45 päivää

Fysikaalis-kemialliset muuttujat:

— Rasvapitoisuus enintään 48 prosenttia (*2)

— Proteiinipitoisuus vähintään 38 prosenttia (*3)

— Kollageeni/proteiini-suhde × 100 enintään 12

— Liukoisten sokerien kokonaispitoisuus glukoosin enimmäismääränä ilmaistuna: 3 prosenttia (*4)

— Lisätty proteiini: Ei ole

— Vesiaktiivisuus 20 °C:ssa: Aw < 0,92

— 5,3 ≤ pH ≤ 6,2

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Tehty valikoidusta vähärasvaisesta lihasta (kinkusta, ensiluokkaisesta lavasta ja kylkisilavasta) ja ihrasta, mausteina suola ja pippuri, ja täytetty luonnonsuoleen (leveät, poimutetut tai ommellut suolet tai luonnonmukaisista aineista valmistetut keinosuolet).

Muut ainesosat: Ainoat sallitut muut ainesosat ovat sokeri (mono- ja disakkaridit), tuottajan oma hapantaikina, kaliumnitraatti, natriumnitraatti, kaliumnitriitti, natriumnitriitti sekä askorbiinihappo ja sen natriumsuola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuote on valmistettava (tuoreen lihan valmistelu, puhdistaminen ja jauhaminen, sekoittaminen, seoksen vaivaaminen, liuotus, luonnonsuoleen täyttäminen ja kuivatus-kypsytys) 4 kohdassa kuvatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Salchichón de Vic -makkaraa voidaan myydä viipaleina ja pakattuna, ja viipalointi ja pakkaus voidaan suorittaa 4 kohdassa kuvatun maantieteellisen alueen ulkopuolella.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkaukseen on merkittävä selvästi suojatun maantieteellisen merkinnän ”Salchichón de Vic” (espanjaksi) tai ”Llonganissa de Vic” (katalaaniksi) nimi ja logo sekä unionin SMM-symboli ja sääntelyneuvoston hyväksymä numeroitu etiketti. Lisäksi on noudatettava muuta voimassa olevaa lainsäädäntöä.

Kuva logosta:

4. Maantieteellisen alueen tarkka rajaus

Eritelmässä tarkoitettu alue koostuu seuraavista Vicin tasangon kunnista Osonan piirissä Barcelonan maakunnassa:

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles. Vic. Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló ja Sant Pere de Torelló.

5. Yhteys maantieteelliseen alueeseen

Salchichón de Vic -makkara on vakiinnuttanut suosionsa Kataloniassa ja muualla Espanjassa vuosisatojen aikana, erityisesti 1800-luvulta alkaen. Ainutlaatuisen maineen taustalla ovat myös makkaran maantieteellisen tuotantoalueen ympäristö- ja ilmasto-olosuhteet.

SMM:n maantieteellinen alue on Vicin tasanko, jolla on poikkeuksellisen suotuisat olosuhteet maataloudelle, ja alueella onkin lukuisia maatiloja ja pieniä maaseutukeskuksia. Alue sijaitsee 400–600 metrin korkeudessa, ja sitä ympäröivät Guilleries-, Montseny-, Collsacabra- ja Lluçanésvuoret erottavat sen muusta Katalonian alueesta. Alueella vallitsee Välimeren mannerilmasto, mutta sen sijainnin vuoksi ilmamassa pysyy paikallaan korkeapaineen aikana. Tästä aiheutuvan lämpötilainversion vuoksi tasangon lämpötila voi olla jopa 20 °C alhaisempi kuin ympäröivillä alueilla. Lisäksi alueella on jatkuvaa sumua (keskimäärin 225 päivänä vuodessa). Näistä syistä Vicin tasangon ympäristöoloja on erittäin vaikea toisintaa. Ne suosivat alueelle tyypillistä mikrobikasvustoa, joka antaa Salchichón de Vic -makkaralle sen kypsytys- ja kuivatusvaiheessa ainutlaatuiset ominaispiirteet ja tuoksun.

Salchichón de Vic -makkara esiintyy kirjallisissa teoksissa jo vuonna 1456, mutta sen alkuperä voidaan jäljittää jo 300-luvulle. Muinoin tuote valmistettiin alueen maalaistaloissa, ja sitä käytettiin tapana säilöä parhaat lihat. Salchichón de Vic -makkaran laatua ylistettiin 1800-luvun puolivälistä eteenpäin useissa kirjallisissa teoksissa, mikä on osoituksena sen maineesta. Esimerkiksi 29. toukokuuta 1867 päivätyssä El Porvenir -sanomalehdessä todettiin seuraavaa: ”– – jo mainetta niittäneet Salchichón de Vic -makkarat”. Tiedetään, että itse kuningas Alfonso XIII suosi Salchichón de Vic -makkaraa. Vicin tasanko ja makkarat ovat siis jo vuosia kuuluneet yhteen, ja makkarasta on ajan myötä tullut alueen aarre.

Vaikka sana ”salchichón” viittaa paksuun kuivattuun makkaraan, on huomattava, että katalaaniksi käytetään nimitystä ”llonganissa”, joka on makkaran alkuperäinen nimi. Se on käännetty espanjaksi käsitteellä ”salchichón”. Tästä syystä nimikkeitä ”Salchichón de Vic” ja ”Llonganissa de Vic” käytetään toisiaan korvaavana vaihtoehtoina.

Lyhyesti sanottuna Salchichón de Vic on maineikas tuote, joka on tulosta makkaranvalmistajasukupolvelta toiselle siirtyneestä kokemuksesta ja sen maantieteellisen tuotantoalueen erityisistä ilmasto-olosuhteista.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://agricultura.gencat.cat/pliegosalchichonvic

(1) EUVL L 343, 14.12.2012, s. 1.

(*2) arvo kuiva-aineessa

(*3) arvo kuiva-aineessa

(*4) arvo kuiva-aineessa